Makro sê waarom sy kassiere nie maskers dra | Netwerk24
Deur Petrus Malherbe 31 Maart 2020 04:45
Kopers staan in lang rye in ’n Makro-tak in Pretoria kort voordat die staat van inperking van krag geword het. Foto: Deaan Vivier
’n Woordvoerder van Massmart, eienaar van Makro, het egter Maandag aan Netwerk24 verduidelik dit is ’n doelbewuste stap deur die maatskappy.
“Ons het verskeie opsies ondersoek om ons personeel te beskerm en ook die riglyne van die Wêreldgesondheidsorganisasie (WGO) in ag geneem,” sê die woordvoerder.
Daar is bevind dat gesigmaskers nie die optimale manier is om werknemers in winkels, onder wie pakkers en kassiere, teen die verspreiding van die koronavirus te beskerm nie.
“Eerstens ontneem dit gesondheidswerkers van gesigmaskers wat reeds ’n ernstige tekort daaraan het. En tweedens word die doeltreffendheid daarvan bevraagteken as ’n beskermende maatreël vir die persoon wat dit dra.”
Die WGO se riglyne bepaal dat die dra van ’n gesigmasker net nodig is as jy siek is en wil keer dat jy die virus na ander oordra – nie andersom nie.
Indien jy nie siek is nie, is dit nie nodig om ’n masker of handskoene te dra nie.
Makro se werknemers dra derhalwe ook nie handskoene nie. Massmart het eerder handreinigers aan al sy werknemers beskikbaar gestel, soos die WGO aanbeveel.
So lyk die tipe maskers waarvan Makro sy personeel nou gaan voorsien. Foto: Amazon
Wat betref die dra van gesigmaskers het Massmart besluit om al sy werkers van ’n plastiekskild te voorsien wat voor die gesig gedra word.
“Dit skep ’n stewige versperring tussen die persoon en diegene met wie hulle interaksie het.”
Hoewel Massmart reeds die “maskers” van plastiek vir sy personeel bestel het, is daar ’n “aansienlike tekort” daaraan in Suid-Afrika, wat die lewering daarvan bemoeilik.
Die maatskappy kon intussen wel daarin slaag om genoeg voorraad te bekom en sal dit nou na sy winkels versprei. Prioriteit sal aan kassiere gegee word om eerste die nuwe maskers te ontvang.
Massmart besit ook onder meer Game- en Builders-winkels. Builders is egter tydens die staat van inperking gesluit.
Kassiere en ander personeel in sy ander winkels dra ook nie maskers nie, maar in baie gevalle verskil dit ook van een tak tot ’n volgende in dieselfde winkelgroep.
Meer oor: Massmart | Makro | Game | Covid-19 | Gesigmaskers | Koronavirus | Maskers | Winkels